TARYBOS REGLAMENTAS (EB) Nr. 2008/2004
2004 m. lapkričio 16 d.
iš dalies keičiantis Reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 181a straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
pasikonsultavusi su Regionų komitetu,
kadangi:
(1)
Parama, suteikianti galimybes kaimo bendruomenėms sukurti ir įgyvendinti vietines kaimo plėtros strategijas naudą gaunančiose šalyse, kurios neįstoja į Sąjungą 2004 m., būtent Bulgarijoje ir Rumunijoje, turėtų būti suderinta su parama šalims, kurios įstojo į Sąjungą 2004 m. gegužės 1 d. Todėl tinkamos priemonės turėtų būti įdiegtos pagal 1999 m. gegužės 17 d. Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai (3) 33f straipsnį.
(2)
Reglamento (EB) Nr. 1268/1999 (4) nuostatos, pagal kurias apribojamas pagalbos dydis, turėtų būti išaiškintos. Tačiau tos nuostatos turėtų būti taip iš dalies pakeičiamos, kad taikant tokius pagalbos apribojimus nebūtų atsižvelgiama į subsidijas, kuriomis sudaromos sąlygos naudotis pagal kitus instrumentus gaunamais kreditais. Taip pašalinant galimus neaiškumus, tas pakeitimas turėtų būti taikomas atgaline data visose naudą gaunančiose šalyse. Tačiau būtina užtikrinti, kad visais atvejais yra laikomasi Europos susitarimais nustatytų ribų.
(3)
Bulgarijos ir Rumunijos kalvotiems ir kalnuotiems regionams suteikiamos pagalbos intensyvumo ribos turėtų būti nuo 2004 m. sausio 1 d. suderintos su pagalba, kuri pagal Reglamento (EB) Nr. 1257/1999 331 straipsnio 2 dalį skiriama šalių, kurios įstojo į Sąjungą 2004 m. gegužės 1 d., mažiau palankioms ūkininkauti vietovėms, būtent investicijoms į žemės ūkio valdas ir jauniems ūkininkams.
(4)
Pagalbos intensyvumas ir Bendrijos įnašo dalis į bendrus reikalavimus atitinkančias viešąsias išlaidas kaimo plėtrai skiriamoms priemonėms, įskaitant infrastruktūros ir tam tikras kitas priemones, naudą gaunančiose šalyse, kurios neįstoja į Sąjungą 2004 m., būtent Bulgarija ir Rumunija, turėtų būti suderinti su pagalbos intensyvumu ir Bendrijos įnašo dalimi šalyse, kurios įstojo į Sąjungą 2004 m. gegužės 1 d.
(5)
Todėl Reglamentas (EB) Nr. 1268/1999 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1268/1999 iš dalies keičiamas taip:
1)
2 straipsnis papildomas šia įtrauka:
„-
dėl Bulgarijos ir Rumunijos, kaimo bendruomenių parengimu sukurti bei įgyvendinti vietines kaimo plėtros strategijas ir bandomosiomis integruotomis kaimo plėtros strategijomis, atsižvelgiant į 1999 m. gegužės 17 d. Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai (5) 33f straipsnyje nustatytas ribas.
2)
8 straipsnis pakeičiamas taip:
„8 straipsnis
Bendrijos įnašo dydis ir pagalbos intensyvumas
1. Bendrijos įnašas gali sudaryti iki 75 % bendrų reikalavimus atitinkančių viešųjų išlaidų.
Tačiau neviršijama:
a)
80 % priemonėms, kurios nurodytos 2 straipsnio ketvirtoje, šeštoje, vienuoliktoje ir šešioliktoje įtraukose, ir bet kokiam su infrastruktūra susijusiam projektui;
b)
85 % atitinkamiems projektams pagal bet kokias priemones, kai Komisija nustato išimtinių gaivalinių nelaimių įvykio faktą;
c)
100 % priemonei, kuri nurodyta 2 straipsnio penkioliktoje įtraukoje ir 7 straipsnio 4 dalyje.
2. Viešoji pagalba gali sudaryti iki 50 % bendrų reikalavimus atitinkančių investicinių sąnaudų.
Tačiau neviršijama:
a)
55 % investicijoms į jaunų ūkininkų žemės ūkio valdas;
b)
60 % investicijoms į žemės ūkio valdas kalnuotose vietovėse;
c)
65 % investicijoms į jaunų ūkininkų žemės ūkio valdas kalnuotose vietovėse;
d)
75 % 1 dalies b punkte minimoms investicijoms;
e)
100 % investicijoms į infrastruktūrą, kuri nėra skirta gauti dideles grynąsias pajamas;
f)
100 % priemonėms, kurios nurodytos 2 straipsnio šešioliktoje įtraukoje.
Nustatant viešosios pagalbos dydį šioje dalyje minimais tikslais, nėra atsižvelgiama į nacionalinę pagalbą, kuria sudaromos sąlygos naudotis kreditais, suteikiamais nesinaudojant jokiu šiuo dokumentu numatytu Bendrijos įnašu.
Bet kuriuo atveju Bendrijos įnašas neviršija pagalbos ir sukauptų dydžių, kurie nustatyti valstybės pagalbai pagal Europos susitarimus.
3. Bendrijos įnašo dydis išreiškiamas eurais.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Tačiau 1 straipsnio 2 punktas taikomas nuo 2000 m. sausio 1 d. tiek, kiek tai susiję su nauja Reglamento (EB) Nr. 1268/1999 8 straipsnio 2 dalies antra paskutine pastraipa.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 16 d.